Title: ระเบียบศาลรัฐธรรมนุญ ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญ พ.ศ. 2542

ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทาง
ของประธานศาลรัฐธรรมนูญและตุลาการศาลรัฐธรรมนูญ

พ.ศ. ๒๕๔๒

อาศัยอำนาจตามความในมาตรา ๕ แห่งพระราชบัญญัติเงินเดือน เงินประจำตำแหน่งและประโยชน์ตอบแทนอื่นของประธานศาลรัฐธรรมนูญ
ตุลาการศาลรัฐธรรมนูญ ประธานกรรมการและกรรมการการเลือกตั้ง
ผู้ตรวจการแผ่นดินของรัฐสภา
ประธานกรรมการและกรรมการป้องกันและปราบปรามการทุจริตแห่งชาติ
และประธานกรรมการและกรรมการตรวจเงินแผ่นดิน พ.ศ. ๒๕๔๑ ศาลรัฐธรรมนูญจึงกำหนดหลักเกณฑ์เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญไว้
ดังต่อไปนี้

ข้อ ๑ 
ระเบียบนี้เรียกว่า ระเบียบศาลรัฐธรรมนูญ
ว่าด้วยประโยชน์ตอบแทนอื่นในส่วนที่เกี่ยวกับค่าใช้จ่ายในการเดินทางของประธานศาลรัฐธรรมนูญและตุลาการศาลรัฐธรรมนูญ
พ.ศ. ๒๕๔๒

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ 
บรรดาระเบียบหรือคำสั่งอื่นใดในส่วนที่กำหนดไว้ในระเบียบนี้ หรือซึ่งขัดหรือแย้งกับระเบียบนี้
ให้ใช้ระเบียบนี้แทน

ข้อ ๔ 
เพื่อประโยชน์ในการปฏิบัติตามระเบียบนี้ คำว่า
การเดินทาง ให้หมายถึง
การเดินทางไม่ว่าภายในประเทศหรือต่างประเทศ และให้หมายความรวมถึงการเดินทางไปราชการ
เยือน ประชุม ศึกษาดูงาน อบรม
สัมมนาและกิจกรรมอื่นเพื่อเกียรติแห่งประธานศาลรัฐธรรมนูญหรือตุลาการศาลรัฐธรรมนูญ
หรือเพื่อในการปฏิบัติภารกิจของศาลรัฐธรรมนูญ คณะตุลาการศาลรัฐธรรมนูญ
ประธานศาลรัฐธรรมนูญ ตุลาการศาลรัฐธรรมนูญ หรือสำนักงานศาลรัฐธรรมนูญ แล้วแต่กรณี

ข้อ ๕ 
ให้สำนักงานศาลรัฐธรรมนูญจัดใบเบิกทางโดยสารรถไฟ รถยนต์ประจำทางและเครื่องบินให้แก่ประธานศาลรัฐธรรมนูญและตุลาการศาลรัฐธรรมนูญ
เพื่อใช้ในการเดินทางภายในประเทศ

ข้อ ๖  ให้นำพระราชกฤษฎีกาว่าด้วยค่าใช้จ่ายในการเดินทางไปราชการ
และระเบียบกระทรวงการคลังที่ออกตามพระราชกฤษฎีกาดังกล่าวมาใช้บังคับแก่ค่าใช้จ่ายในการเดินทางของประธานศาลรัฐธรรมนูญ
และตุลาการศาลรัฐธรรมนูญตามระเบียบนี้โดยอนุโลม
โดยให้ประธานศาลรัฐธรรมนูญได้รับสิทธิในอัตราเดียวกับนายกรัฐมนตรี
และตุลาการศาลรัฐธรรมนูญได้รับสิทธิในอัตราเดียวกับรัฐมนตรี

ข้อ ๗ 
ให้ประธานศาลรัฐธรรมนูญรักษาการตามระเบียบนี้

ประกาศ ณ วันที่ ๒๖ มีนาคม พ.ศ. ๒๕๔๒
เชาวน์  สายเชื้อ
ประธานศาลรัฐธรรมนูญ

พรมนัส/ปรับปรุง
๔ มิถุนายน ๒๕๖๑

[๑][๑] ราชกิจจานุเบกษา
เล่ม ๑๑๖/ตอนที่ ๒๕ ก/หน้า ๑๗/๘ เมษายน ๒๕๔๒